1. Πόσα χρόνια είστε υποδιευθυντής στο σχολείο μας και πόσα καθηγητής;

Είμαι 5 χρόνια υποδιευθυντής και 11 χρόνια καθηγητής στο σχολείο μας

2. Τί σας ώθησε στο να ασχοληθείτε με το συγκεκριμένο επάγγελμα;

Η αγάπη μου για την Φυσική υπήρξε  σημαντικός παράγοντας που με οδήγησε στο να ακολουθήσω το  συγκεκριμένο επάγγελμα. Ωστόσο αυτό που πάντα θα  με γοητεύει και θα  με παροτρύνει στο να συνεχίζω να εργάζομαι  ως εκπαιδευτικός είναι  η χαρά που με κατακλύζει όταν συνευρίσκομαι στον ίδιο χώρο με νέους ανθρώπους, με παιδιά γεμάτα ζωντάνια ,όρεξη για μάθηση  και κέφι. Το να  είσαι κοντά σε αυτής της ηλικίας  τους μαθητές και να   έχεις την ευκαιρία να ανταλλάξεις ενδιαφέρουσες απόψεις μαζί τους  αποτελεί κέρδος για εμένα καθώς μέσω αυτού, μπορείς και διατηρείς την νεότητάς σου.

3. Έχετε ευχέρεια χρόνου να συνδυάσετε και τους δύο ρόλους, του υποδιευθυντή και του εκπαιδευτικού;

Ο ρόλος του υποδιευθυντή συνοδεύεται από αυξημένες και απρόβλεπτες υποχρεώσεις και απαιτήσεις. Το εκπαιδευτικό κομμάτι το θεωρώ πιο δημιουργικό, πιο ενδιαφέρον και συνεπώς καλύτερο από το διοικητικό. Είναι πιο ευχάριστο να βρίσκομαι στην τάξη και ως εκ τούτου υπάρχει εξισορρόπηση ανάμεσα στο εκπαιδευτικό και στο διοικητικό έργο.

4. Τι ρόλο παίζει η πειθαρχία στη διδασκαλία και πώς εσείς την προσεγγίζετε μέσα στην τάξη;

Την πειθαρχία σαν λέξη θα την δεχτώ ως την εξασφάλιση της εκπαιδευτικής διαδικασίας μα παράλληλα και της ηρεμίας μέσα στην τάξη. Επιδιώκω να χτίσω καλές σχέσεις με τους μαθητές μου που να βασίζονται πρωτίστως στον σεβασμό- σεβασμό  απέναντι  στον καθηγητή και τους συμμαθητές άλλα και στην εκπαιδευτική διαδικασία. Παράλληλα επιθυμώ το κλίμα της τάξης να είναι ευχάριστο  τόσο για τα παιδιά όσο και για εμένα έτσι ώστε να υπάρξει μία ομαλή ροή τους μαθήματος.

 5. Μπορείτε να μας πείτε λίγα λόγια για την φιλοσοφία του μαθήματός σας;

Ας ξεκινήσουμε πρώτα με μία φράση που συνοψίζει αυτό  που προβάλλει η Φυσική σαν επιστήμη: Παρατηρώ- Υποθέτω- Πειραματίζομαι και  -Αποφασίζω στο τέλος αν αυτό το οποίο εξετάζω είναι σωστό ή λανθασμένο . Μέσω της φυσικής,  ο άνθρωπος/ μαθητής δύναται να αντιλαμβάνει την επιστημονικότητα ορισμένων θεμάτων. Προσεγγίζει επιστημονικά διάφορες πτυχές της καθημερινότητας έτσι ώστε να αποκτήσει κριτική ικανότητα και άποψη πάνω σε αυτές. Η Φυσική που λειτουργεί με μόνο γνώμονα την λογική , διαμορφώνει έναν τρόπο σκέψης ο οποίος βοηθά στην λήψη αποφάσεων και στον εξορθολογισμό καταστάσεων που μέχρι άλλοτε φαίνονταν δαιδαλώδεις και δύσκολες. Η συγκεκριμένη επιστήμη καταστέλλει οποιαδήποτε μεταφυσική ερμηνεία διότι αν σκεφτόμαστε μεταφυσικά, τότε έχουμε επιλέξει έναν δρόμο που παρεκκλίνει από την φυσική. Επίσης, είναι πολύ σημαντικό να αναφέρουμε και το ότι η εξέλιξη του κόσμου περνάει από την Φυσική, όπως και από άλλες επιστήμες, η οποία δίνει τα βασικά εργαλεία.

Αν θέλουμε βέβαια να προσπαθήσουμε να εντρυφήσουμε σε αυτό, οφείλουμε να αναρωτηθούμε ποια είναι τα ερωτήματα που θέτει η Φυσική. Εδώ μπορούμε να σχολιάσουμε πως Φυσική και Φιλοσοφία είναι αλληλένδετες  καθώς και οι δύο έχουν κοινές ρίζες  αποσκοπώντας  στο να εξηγήσουμε γιατί βρισκόμαστε εδώ, τι επίδραση έχουμε στο περιβάλλον μας, ποια  είναι η σχέση ανάμεσα σε φύση και άνθρωπο και άλλα. Η Φυσική Φιλοσοφία εμφανίζεται στην αρχαία Ελλάδα αλλά η Φυσική αποκτά στερεά θεμέλια ως επιστήμη και αναπτύσσεται αλματωδώς όταν αρχίζει να εφαρμόζεται η επιστημονική μέθοδος, όταν δηλαδή τα πειράματα ελέγχουν και επιβεβαιώνουν ή απορρίπτουν υποθέσεις που θεωρούνταν βεβαιότητες για εκατοντάδες χρόνια. Η εισαγωγή του πειράματος ανέπτυξε τη θεωρία και εκείνη τροφοδοτούσε το πείραμα.

 Η επιστημονική μέθοδος επιβεβαιώνει ή απορρίπτει τις υποθέσεις μέσα από μία πειραματική διαδικασία - μίας κριτικής θεώρησης των αποτελεσμάτων.

6.Τι εκπαιδευτικό υλικό χρησιμοποιείτε; (βιβλία, οπτικοακουστικά μέσα, υπολογιστής)

Κατά την διδασκαλία χρησιμοποιούνται τα βιβλία, ο εργαστηριακός εξοπλισμός του εργαστηρίου φυσικών επιστημών, ενώ συγχρόνως χρησιμοποιούνται υλικά (π.χ. πλαστελίνη) για την διεξαγωγή πειραμάτων. Το εργαστήριο χρησιμοποιείται σε αρκετό βαθμό. Επιπλέον, οι υπολογιστές είναι χρήσιμοι στις διαδραστικές περιπτώσεις. Οι καινούριοι διαδραστικοί πίνακες θα βοηθήσουν στην διεξαγωγή του μαθήματος.

7. Τι θα θέλατε να αποκομίζουν οι μαθητές και οι μαθήτριές σας από τα μαθήματά σας;

Κύριος στόχος των μαθημάτων μου είναι τα  παιδιά να μπορούν να αρθρώσουν την γλώσσα της Φυσικής προκειμένου να ερμηνεύουν απλά και ενδεχομένως καθημερινά φυσικά φαινόμενα. Επιθυμώ να μπορούν να αντιλαμβάνονται τη σημασία και τις ανάγκες που οδήγησαν στην δημιουργία των φυσικών μεγεθών και τον λόγο εισαγωγής τους μα παράλληλα να μπορούν να κάνουν χρήση αυτών και να τα αναγνωρίζουν στην καθημερινότητά τους. Επιπλέον με χαροποιεί πολύ όταν μέσω του μαθήματός μου, οι μαθητές καταφέρνουν να αναπτύσσουν κριτική σκέψη απέναντι και σε τεχνολογικές εξελίξεις και να ασπάζονται τον επιστημονικό λόγο έναντι της μεταφυσικής προσέγγισης.

8. Θεωρείτε ότι το σχολείο μας έχει εξελιχθεί τα τελευταία χρόνια από εκπαιδευτική άποψη και σε  διοικητικό επίπεδο;

Υπάρχει εξέλιξη στο σχολείο μας. Το προσωπικό εναλλάσσεται. Το διοικητικό και λειτουργικό εξελίσσεται, φτιάχνοντας διαδικασίες όλο και περισσότερες για να εξασφαλιστεί η ομαλή του λειτουργεία, η επικοινωνία με τους κηδεμόνες των μαθητών και η επίλυση κτηριακών ζητημάτων.

9. Πόσος χρόνος μελέτης απαιτείται από τον μαθητή;

Είκοσι με τριάντα λεπτά για το μάθημα της ημέρας μπορεί να αφιερώσει ο μαθητής για το μάθημα της φυσικής. Απαιτείται  εντατικά  διάβασμα από το βιβλίο, διότι μέσω αυτής της διαδικασίας,  ο μαθητής μπορεί να μάθει την γλώσσα της φυσικής, η οποία έχει το δικό της κώδικα, το δικό της λεξιλόγιο. Για τα διαγωνίσματα το διάβασμα εξαρτάται από την μελέτη του μαθητή στο τετράμηνο. Ένας μαθητής,  ο οποίος διάβαζε συστηματικά στο τετράμηνο έχει την δυνατότητα να διαβάσει δύο ώρες, ενώ το διάβασμα θα είναι πιο χρονοβόρο για έναν μαθητή ο οποίος δεν μελετάει τόσο συστηματικά.

10. Τι προβλέπεται για τα παιδιά που δυσκολεύονται να κατανοήσουν το μάθημά σας;

Ένα δύσκολο κομμάτι της φυσικής είναι τα μαθηματικά, τα οποία απαιτούνται. Ειδικά στο λύκειο θα περιέχονται περισσότερα μαθηματικά. Για αυτόν τον λόγο αφιερώνω χρόνο για την εξήγηση των μαθηματικών. Επίσης απαντάω στις ερωτήσεις που θέτουν οι μαθητές. Πρέπει ο μαθητής να εκφράσει τις απορίες που έχει ώστε να  αντιμετωπίζονται οι δυσκολίες. Ένας δάσκαλος μου έλεγε: «Το λάθος πρέπει να το πάρουμε αγκαλιά».

11. Αισθάνεστε το φαινόμενο «Βurn out»;

Μερικές φορές  αισθάνομαι το φαινόμενο «Βurn out» γιατί επωμίζομαι έργο απαιτητικό και σύνθετο ως υποδιευθυντής. Δεν  αισθάνομαι «Βurn out» ως εκπαιδευτικός, ακόμα κι αν  έχω πολλές ώρες μάθημα. Για αυτό τον λόγο το κλίμα της τάξης είναι σημαντικό. Όταν επικρατεί ένα κλίμα αμοιβαίου σεβασμού, το μάθημα γίνεται χωρίς κούραση.

12. Έχετε σκεφτεί να παραιτηθείτε από την θέση σας ως υποδιευθυντής λόγω των υποχρεώσεων που έχει αυτή η θέση;

Έχει συμβεί.